የኦሮሞ ነፃነት ግንባር የወጣቶች ድምፅ ሚዲያ አዘጋጅተው አሠራጭተዋል የተባሉ ተከሰሱ
በሕዝብ ተወካዮች ምክር ቤት በአሸባሪነት የተሰየመውን የኦሮሞ ነፃነት ግንባር (ኦነግ) ዓላማ ለማስፈጸም ‹‹ኦነግ ሰገሌ ቄሮ›› ወይም የኦሮሞ ነፃነት ግንባር ወጣቶች ድምፅ የሚባል ሚዲያ አዘጋጅተው፣ አሠራጭተዋል የተባሉ ሰባት ግለሰቦች ክስ ተመሠረተባቸው፡፡የፌዴራል ጠቅላይ ዓቃቤ ሕግ በግለሰቦቹ ላይ ያቀረበውን ክስ፣ የፌዴራል ከፍተኛ ፍርድ ቤት 19ኛ ወንጀል ችሎት ዓርብ ሰኔ 23 ቀን 2009 ዓ.ም. በችሎት በንባብ አሰምቷል፡፡በኦሮሚያ ልዩ ዞንና አዲስ አበባ ከተማ ውስጥ ነዋሪ መሆናቸው የተገለጸው ተከሳሾች የኦሮሚያን ክልል ከፌዴራል መንግሥት አባልነት በኃይል ለመገንጠል፣ የአገሪቱን ሕዝቦች አንድነት ለመሸርሸር፣ ለማስፈራራት፣ ተፅዕኖ ለማሳደርና የኦነግን ዓላማ ለማሳካት ባቋቋሙት የኦሮሞ ነፃነት ግንባር ወጣቶች ድምፅ ሚዲያ፣ ሕዝቡን ለአመፅ የሚያነሳሱ ዘፈኖችን በመዝፈንና በማዘፈን፣ ዜና አዘጋጅተው ሪከርድ በማድረግ በውጭ ለሚገኙ የኦነግ አመራሮች በኢሜይል ሲልኩና በዩቲዩብ ሲያስተላልፉ እንደነበር ዓቃቤ ሕግ በክሱ ገልጿል፡፡በዜና አዘጋጅነት፣ በአንባቢነትና በጸሐፊነት ተሰማርተው ነበር የተባሉት ተከሳሾቹ ከ2007 ዓ.ም. መጨረሻ ጀምሮ በጉለሌ ክፍለ ከተማ በተለያዩ አካባቢዎች፣ በኦሮሚያ ልዩ ዞን ቡራዩ ከተማና በአዲስ አበባ የተለያዩ አካባቢዎች በመዘዋወር አባላትን ይመለምሉ፣ ያሠለጥኑና ያደራጁ እንደነበር በክሱ ተጠቁሟል፡፡ተከሳሾቹ ኦሊያድ በቀለ፣ ሞይብል ምሥጋኑ፣ ቀነኒ ታምሩ፣ ኢፋ ገመቹ፣ ባይሉ ነጮ፣ ሴና ሰለሞንና ኤልያስ ክፍሉ የሚባሉ ናቸው፡፡ በመስከረም ወር 2009 ዓ.ም. በአዲስ አበባና በኦሮሚያ ፊንፊኔ ዙሪያ ልዩ ዞን፣ በቡራዮ ከተማና አካባቢው ያለውን ሁኔታ ምን እንደሚመስል ‹‹የቄሮ ድምፅ›› በማለት በአማርኛ አስተርጉመው ያስተላልፉ እንደነበር በክሱ ተገልጿል፡፡ የኦነግ ወጣቶች ድምፅ አስተባባሪ፣ አዘጋጅና ዜና አንባቢ በመሆን ሲሠሩ ነበር የተባሉት ተከሳሾቹ፣ ጦርነት ቀስቃሽ ሙዚቃዎችን እተቀረፁ በዩቲዩብ ይልኩ እንደነበርና ቀረፃውም ሱሉልታ አካባቢ ይካሄድ እንደነበር በክሱ ተገልጿል፡፡የኦነግ የአገር ውስጥ አስተባባሪ በመሆንም በአገር ውስጥ ከመንግሥት ተቋማትና የተለያዩ ነዋሪዎችን በመመልመል የኦነግ አመራር ለሆነው ጋሹ (ጫቶ) ያሳውቁ እንደነበር፣ አገር ውስጥ በሚገኙ ንግድ ባንኮች ገንዘብ ይላክላቸው እንደነበርም በክሱ ተገልጿል፡፡በኦሮሚያ ክልል የተጀመረው የአመፅ እንቅስቃሴን እየቀረፁ እንደሚልኩ፣ በሥልጣን ላይ ያለውን መንግሥት ለማስወገድ ከሚደረገው ትግል ጎን ቄሮ (ወጣቶችን) በማሠለፍ፣ ዳያስፖራው ድጋፍ ማድረግና ቁርጠኝነቱን ማሳየት እንዳለበት የሚገልጹ ዘገባዎችን ያስተላልፉ እንደነበር ዓቃቤ ሕግ በክሱ ገልጿል፡፡በሐረማያ ዩኒቨርሲቲና በተለያዩ የኦሮሚያ አካባቢዎች የስምንተኛ፣ የአሥረኛና የአሥራ ሁለተኛ ክፍል ተፈታኞች በአግባቡ ፈተናቸውን እንዳይፈተኑ በሚዲያው መልዕክት በማስተላለፍ የ2008 ዓ.ም. የፈተና ጊዜ እንዲራዘም ማድረጋቸውንም ዓቃቤ ሕግ በክሱ አቅርቧል፡፡የኦሮሚያ ክልላዊ መንግሥት በኦሮሞ ሕዝብ ላይ ግፍ እየፈጸመ መሆኑን በሚዲያው መግለጻቸውን፣ በዩኒቨርሲቲዎች ውስጥ ከፍተኛ ተቃውሞ እየተካሄደ መሆኑን፣ ማስተር ፕላኑ ከፍተኛ ብጥብጥ ማስከተሉንና ሌሎችንም አፍራሽ ዜናዎችን እየሠሩ ያስተላልፉ እንደነበር በክሱ ተገልጿል፡፡ ተከሳሾቹ የወንጀል ሕግ አንቀጽ 32(1ሀናለ)፣ 38(1) እና የሽብርተኝነት አዋጅ ቁጥር 652/2001 አንቀጽ (4) እና 7(1) ሥር የተደነገጉትን በመተላለፍ፣ የኦነግ አባል በመሆን ሲሠሩ መቆየታቸውን ዓቃቤ ሕግ በክሱ ገልጿል፡፡ ‹‹ፍቅርና ሰላም የለንም፣ ሞት መቼም ቀኑ አያልፍም፣ ጭቆናን ማስቆም አለብን፣ ከእኛ በፊት የነበሩ የኦሮሞ ጀግኖች ለእኛ ሲሉ ሞተዋል፣ ለምን እኛ ወጣቶች ዝም ብለን እንቀመጣለን?›› በማለት ለአመፅ የሚያነሳሱ ዘፈኖችን በመቅረፅ በዩቲዩብ መልቀቃቸውን ክሱ ይጠቁማል፡፡ተከሳሾቹ በአጠቃላይ የኦሮሞ ነፃነት ግንባር የወጣቶች ሚዲያ በሚል ሽፋን የሽብር ቡድን በማደራጀት፣ ሕዝቡ ወደ አመፅና ረብሻ ገብቶ የሽብር ወንጀል እንዲፈጽም፣ መንግሥታዊና መንግሥታዊ ያልሆኑ ድርጅቶች ንብረትና የግለሰቦች ንብረት ላይ ከፍተኛ ጉዳት እንዲደርስ፣ በጽሑፍና በድምፅ ዜና በማዘጋጀት በውጭ ለሚገኙት የኦነግ አመራሮችና አባሎች መላካቸውን ዓቃቤ ሕግ በክሱ አብራርቷል፡፡ በመሆኑም በፈጸሙት የሽብር ድርጊት ውስጥ መሳተፍ፣ የሽብርተኝነት ወንጀል ለመፈጸም ማቀድ፣ ማሴርና ማነሳሳት በወንጀሎች መከሰሳቸውን አስረድቷል፡፡ፍርድ ቤቱ ክሱን በንባብ ካሰማ በኋላ ግልጽ መሆን አለመሆኑን ጠይቆ ሁሉም ተከሳሾች ግልጽ መሆኑን አስረድተዋል፡፡፡ በጠበቃቸው አማካይነት ክሱን እንደሚቃወሙም ገልጸዋል፡፡ ከታሰሩ ከስምንት ወራት በላይ መሆኑንና የሽብርተኝነት አዋጁ ከተደነገገው በላይ አራት ወራት መታሰራቸውን ተናግረዋል፡፡ ፍርድ ቤቱም ቅሬታቸውን በጽሑፍ እንዲያስገቡ አስታውቆ ለሐምሌ 7 ቀን 2009 ዓ.ም. ቀጠሮ ሰጥቷል፡፡    